Drapet på JonBenet Ramsey til TV-skjermen
Et av USA mest omtalte uløste mysterier, nemlig drapet på seks år gamle JonBenet Ramsey, blir TV-serie. 28 år har gått siden den unge misseprinsessen ble seksuelt misbrukt og drept av en ukjent gjerningsperson.  Husker du? Hvem kvalte den amerikanske drømmen? Nå melder Hollywood Reporter at MTV Entertainment Studios og 101 Studios har fått grønt lys for å lage manusbasert truecrime-serie om drapsmysteriet. Hvor den skal sendes, er ikke bestemt, men Paramount+ skal være en aktuell plattform, melder bladet. Harrison Query og Tommy Wallach står bak prosjektet, og det er de som har skrevet manuset. Serien har ennå ikke fått noen tittel. JonBenets tragiske død har rystet og fascinert en hel verden i alle årene som har gått siden. Hverken DNA-spor eller tilståelser har ført til oppklaring. Familien meldte først seksåringen savnet før hun like etter – 2. juledag 1996 – ble funnet drept i familiens egen kjeller i Boulder i Colorado. En rekke personer har vært i politiets søkelys, deriblant JonBenets foreldre og storebroren, som den gangen var ni år.  Underveis har også en lærer tilstått drapet, før det senere ble klart at han ikke snakket sant. Denne mannen tilsto: Men det var løgn Familien har i alle årene bedyret sin uskyld. De har hele tiden tviholdt på teorien om at datteren ble drept av en inntrenger. Det er blitt skrevet bok og laget dokumentar om drapet. I 2016 gikk JonBenets bror, Burke Ramsey (37), hardt ut mot en CBS-dokumentar, som på nytt utpekte ham som mistenkt. Moren Patsy Ramsey døde av kreft i 2006 – to år før påtalemyndigheten i Colorado konkluderte med at familien måtte renvaskes. Politiet har i ettertid blitt sterkt kritisert for å ha begått diverse kritiske feil under åstedsgranskingen. JonBenet Ramsey vant flere missekåringer for barn før hun ble drept og hun omtales fortsatt som skjønnhetsprinsessen.
MTV Entertainment Studios og 101 Studios skal lage en truecrime-serie om det 28 år gamle drapsmysteriet. JonBenet Ramsey var seks år gammel da hun ble funnet drept i familiens kjeller i 1996. Ingen er pågrepet. JonBenet Ramseys familie har bedyret sin uskyld, og politiet er kritisert for kritiske feil i etterforskningen.